‏‏‏‏‏‏‏‏‏‏‏‏‏‏‏‏‏‏‏‏‏‏‏‏‏‏ ‏‏‏‏‏‏‏‏‏‏‏‏‏‏‏‏‏‏י' טבת, תש"פ

‏‏‏‏‏‏‏‏‏‏‏‏‏‏‏‏‏‏‏‏‏‏‏‏7 ינואר, 2020

20-17-11

**החלטות וועדת המכסות (חלב בקר) בישיבתה מיום 20.11.2019**

(ישיבה מספר 14/19)

**חברי הועדה**: מיכל קראוס, הלל מלכה ואהוד אלפרט

**משקיף:** פרץ שורק

**משתתפים נוספים**: אלי ג'ורנו, דורית אשכנזי ועו"ד עילית סקפה לנדאו

**להלן הנושאים שהועלו לדיון;**

1. **אישור פרוטוקול ישיבה מיום 18/9/2019**

הפרוטוקול אושר ונחתם על ידי חברי הועדה הנוכחים.

1. בקשה לאישור שותפות

רצ"ב טיוטת הסכם בין הצדדים.

דיון – מודעים לכך שהיצרן נמצא בשותפות עד סוף השנה אך השותפות פורקה לבקשת הצדדים ולא בשל כך שהיצרן המבקש לא עמד בדרישות השותפות. פירוק השותפות כבר אושר החל מסוף שנה.

החלטה – בקשת השותפות מאושרת החל מיום 1/1/2020 בכפוף לתחילת הייצור המשותף החל ממועד זה ורישומם של היצרנים כשותפות רשומה אצל רשם השותפויות.

1. יצרן חדש

רקע - בישיבה קודמת אישרה הוועדה את לוחות הזמנים שהציג הקיבוץ להקמת הרפת לרבות מתן ארכה להצגת היתר בנייה עד סוף השנה.

הקיבוץ הציג היתר בנייה ובפנינו בקשה לקבלת היתר אומנה עוד בשנת 2019 לרבות רשימת היצרנים אצלם מבקשים לקיים את היתר האומנה, כאשר עם שניים מהם כנראה לא יהיה המשך בשנים הבאות.

החלטה - הוועדה מאשרת את האומנה החל מיום 1/1/2020.

פרק הזמן שצריך להקמת הרפת הוא כ – 3 שנים מקבלת היתר הבנייה ולכן יש חשיבות שתהיה ליצרן את מלוא התקופה באומנה לקראת הייצור העצמאי במשקו. כמו כן, העברת מכסה לאומנה בשלב זה של השנה הינה בעייתית היות ומדובר בייצור שנתי.

על הקיבוץ להציג לאישור הוועדה את רשימת היצרנים איתם מבקש להתקשר בהיתר אומנה לשנת 2020.

1. בקשה לצירוף שותף, לשותפות קיימת

רקע - רצ"ב טיוטת הסכם.

היות ומכון החליבה ברפת משמש יצרנים נוספים בהסכמים של חליבה משותפת, יש לציין בהסכם את היצרנים שהתקשרו עם השותפות בחליבה משותפת וכן ליידע את כל היצרנים בדבר השינוי המבוקש בשותפות.

כמו כן, לא ברור מהבקשה ממתי מבקשים להתחיל בשותפות ויש להסדיר את שיווק החלבה לאותה המחלבה.

החלטה –

הבקשה לשותפות מאושרת בכפוף לתיקונים הנדרשים בהסכם ויידוע היצרנים הנמצאים בחליבה משותפת. כמו כן, יש להסדיר את נושא השיווק לאותה מחלבה.

תחילת הייצור המשותף יחל מיום 1/1/2020 אלא אם יודיעו הצדדים על מועד מאוחר יותר.

1. בקשה להעברת מכסה בעקבות פטירת יצרן

הוצגה תעודת פטירה ואישור זכויות בקרקע על שם שני בני הזוג לפני פטירת היצרן.

החלטה - רישום המכסה יבוצע כמבוקש והיצרנית תוכל לחתום על הסכם השותפות המאושר, כאמור בסעיף 4 לעיל.

1. דיון והחלטה בנושא התקדמות של "יצרנים חדשים"
2. חלוקת מכסה שלא הועברה ליצרנים חדשים בבתי ספר חקלאיים - תקנה 9 (ד) לתקנות מדיניות הפיתוח לשנת 2018.

היות ולא חולקה מכסה ל -2 יצרנים חדשים שהם בתי ספר חקלאיים, ניתן לחלק את יתרת המכסה (200,000 ליטרים בלבד היות ו - 300,000 חולקו כבר לפי תקנה 6(ג) ו - 500,000 ליצרן חדש ) באופן שווה בין כל בתי הספר שאינם בתת ביצוע.

החלטה – המכסה שנותרה תחולק שווה בשווה בין בתי הספר החקלאיים שאינם בתת ביצוע מתמשך כהגדרתו בתקנות מדיניות הפיתוח.

1. בקשה של פלוני להצטרף לשותפות לאחר פירוק שותפות שלא נוהלה כנדרש על פי דין

רקע - וועדת המכסות החליטה על פירוק השותפות. היות והובהר כי המבקש כלל לא עסק בייצור חלב במסגרת השותפות, הוחלט לאפשר לו לחזור לייצור חלב במשקו בלבד.

בבקשה הרצ"ב חוזר ומבקש היצרן להצטרף לשותפות אחרת ולא להקים רפת במשקו.

החלטה - הוועדה אינה מאשרת את הבקשה וחוזרת על החלטתה בעניינו של היצרן ולפיה היצרן רשאי להקים את הרפת במשקו ואינו רשאי להעביר את מכסתו לשותפות אחרת. אין מחלוקת שהיצרן לא היה שותף פעיל בשותפות ולמעשה לא היה יצרן חלב בפועל ולכן הוא אינו רשאי לעבור לשותפות אחרת.

היצרן רשאי להגיש ערר על החלטת הוועדה.

9. בקשה של יצרן בעניין קביעת מכסתו השנתית

רקע - בהמשך להחלטת הוועדה על פירוק השותפות החל מיום 1/1/2020, לאחר שהובהר על ידי שני היצרנים בה כי השותפות אינה מתנהלת כדין, הגיש היצרן ערר הנוגע להמשך הייצור על ידו על בסיס המכסה שנקבעה לו בלבד.

בנוסף, הגיש השגה לגבי קביעת מכסתו השנתית וטוען כי על הוועדה לקבוע לו מכסה בהיקף המכסה שנקבעה לשני היצרנים בשותפות - רצ"ב בקשתו.

החלטה - וועדת המכסות שלחה ליצרן הודעה מוקדמת לקביעת מכסת החלב שלו, על בסיס המכסה שנקבעה לו בשנה שעברה כאשר בשלב זה לא נעשה בה כל שינוי. מכסת החלב הינה מכסה אישית שאינה ניתנת להעברה והעובדה שהיצרן מייצר במסגרת שותפות יצרנים עד סוף השנה אינה מזכה אותו בהיקף המכסה של השותף.

1. דחיית זכאות לאומנה

רקע - לאחרונה פנינו אל היצרן על מנת להציע לו מנת מכסה באומנה לשנת 2019 בהתאם לרשימה. היצרן טען כי הוא מעוניין באומנה אך היות ונותרו חודשיים לשנה בלבד הוא מבקש כי האומנה תינתן לו בשנת 2020 ולא בשלב זה של השנה היות ואין לו יכולת לייצר את מנת המכסה בזמן שנותר.

רצ"ב בקשתו.

החלטה – הוועדה מקבלה את הטענה כי בשלב זה של השנה, יצרנים אשר עומדים בתכנון השנתי של ייצור מכסתם, אינם יכולים לקבל מנת מכסה באומנה. אשר על כן, יש לאפשר ליצרנים שהפנייה אליהם לקבלת מנת מכסה היא ברבעון האחרון של שנה, לדחות את האפשרות לאומנה לשנה הבאה. המשמעות היא שהמקום של היצרנים ברשימה נשמר ובתחילת השנה חוזרים לאותם היצרנים ברשימה (בהתאם לסדר הופעתם), כפי שנעשה לגבי יצרנים שנמצאים בתת ביצוע שנתי נקודתי ולא יכלו לקבל מנת מכסה בשנה הקודמת.

החלטה זו תחול על כל מי שפנינו ברבעון האחרון בשנת 2019 והחל משנת 2020.

1. הפסקת ייצור חודשית של יצרן שמייצר במסגרת היתר חליבה משותפת

על פי נתוני המחלבה, בחודש אוגוסט, היצרן לא שיווק חלב למחלבה ולאחר שבחודש ספטמבר שווק חלב בהיקפים "רגילים" לייצור השנתי שלו, פנינו אליו לבדוק מדוע לא היה דווח על ייצור בחודש אוגוסט. בשיחה טען כי לא ידוע לו, הוא היה חולה והוא לא מטפל בנושא. הבטיח שיבדוק ויחזור אלינו אך לא חזר עם תשובה.

בבחינת נתוני הייצור החודשיים, יש פער גדול בין הייצור בחודשי השנה שלא תואם ייצור שגרתי.

החלטה – הלל יערוך ביקור ברפת ויביא תוצאותיו בפני הוועדה.

1. בקשה לאומנה

רקע - רצ"ב הבקשה.

הוזמן לישיבה עם צוות חלב וניתן דווח לחברי הוועדה.

הלל מלכה – מבקש לבדוק הנושא ולדחות ההחלטה לישיבה הבאה.

החלטה - ההחלטה בעניין נדחתה לישיבה הבאה.

12. עדכון המשך רישום מכסה לאחר פטירת יצרן

רקע - המכסה נמצאת ברישום זמני עדיין על שם הנפטר, שלא כדין, לאור המצב המשפטי.

בשיחה עם המפרק, התבקשנו לתת דעתנו לאפשרות רישומה של המכסה באופן זמני על שם המפרק היות ואין הסכמה בין הצדדים גם לגבי הרישום הזמני.

החלטה - הנושא ייבחן משפטית ויובא לדיון בישיבה הבאה.